JMTขายไอพีโอพ.ย. หุ้นปันผลสูงกำไรโต
เจมาร์ทเข็นบริษัทลูกทำธุรกิจติดตามหนี้ขายไอพีโอ ต้น พ.ย. เป็นหุ้นปันผลและเติบโตสูง
23 ต.ค. 2555

เจมาร์ทเข็นบริษัทลูกทำธุรกิจติดตามหนี้ขายไอพีโอ ต้น พ.ย. เป็นหุ้นปันผลและเติบโตสูง 
นายปิยะ พงษ์อัชฌา ประธานเจ้าหน้าที่บริหาร บริษัท เจ เอ็ม ที เน็ทเวอร์ค เซอร์วิสเซ็ส หรือ JMT ประกอบธุรกิจติดตามหนี้รายย่อยและสินเชื่อเช่าซื้อรถยนต์ เปิดเผยว่า JMT ออกหุ้นใหม่เสนอขายให้กับประชาชนครั้งแรก (ไอพีโอ) จำนวน 75 ล้านหุ้น พาร์หุ้นละ 1 บาทแบ่งขายให้ผู้ถือหุ้นเดิมของบริษัท เจ มาร์ท (JMART) จำนวน 45 ล้านหุ้น และอีก 30 ล้านหุ้นเสนอขายให้ผู้ลงทุนทั่วไป ทำให้ทุนจดทะเบียนเพิ่มเป็น 300 ล้านบาท โดยบริษัท เจ มาร์ท จะลดสัดส่วนการถือหุ้นจาก 100% ลงเหลือ 75% 
นายปิยะ กล่าวว่า หุ้นจะเข้าจดทะเบียนในตลาดหลักทรัพย์แห่งประเทศไทย ในปลายเดือน พ.ย.นี้ โดยมี บล.เอเซีย พลัส เป็นผู้จัดจำหน่ายและรับประกันการจำหน่าย
“JMT เป็นทั้งหุ้นปันผลและหุ้นที่เติบโตสูง โดยรายได้โตไม่ต่ำกว่าปีละ 20% ขณะที่กำไรสุทธิโตเฉลี่ย 50% ต่อปี มีอัตรากำไรขั้นต้นสูงกว่า 50% และจ่ายปันผลไม่น้อยกว่า 50% ของกำไรสุทธิ” นายปิยะ กล่าว 
สำหรับเงินจากการเพิ่มทุนบริษัทนำไปซื้อหนี้ ซึ่งในช่วงที่เหลือของปีนี้มีแผนจะซื้ออีก 5,000 ล้านบาท คาดว่าจะใช้เงินประมาณ 200-300 ล้านบาท หรือ 5% ของมูลหนี้ ส่วนเงินที่เหลือจะนำไปปล่อยสินเชื่อเช่าซื้อรถยนต์มือสอง การชำระคืนหนี้ 
ปัจจุบันบริษัทรับจ้างบริหารหนี้ 1 หมื่นล้านบาท และมีหนี้ภายใต้การบริหารอีก 2 หมื่นล้านบาท